CELEX: 32022D0834
Language: sk
Date: 2022-05-25 00:00:00
Title: Vykonávacie rozhodnutie Komisie (EÚ) 2022/834 z 25. mája 2022 podľa článku 31 ods. 1 smernice Európskeho parlamentu a Rady 2010/35/EÚ o opatrení prijatom Francúzskom, ktoré sa týka stiahnutia niektorých tlakových fliaš vyrobených spoločnosťou Xinchang Burong Machinery Co. Ltd z trhu pred 31. októbrom 2019 [oznámené podľa čísla C(2022) 3372] (Text s významom pre EHP)

30.5.2022   
               
               
                  SK
               
               
                  Úradný vestník Európskej únie
               
               
                  L 147/46
               
            
         VYKONÁVACIE ROZHODNUTIE KOMISIE (EÚ) 2022/834
         z 25. mája 2022
         podľa článku 31 ods. 1 smernice Európskeho parlamentu a Rady 2010/35/EÚ o opatrení prijatom Francúzskom, ktoré sa týka stiahnutia niektorých tlakových fliaš vyrobených spoločnosťou Xinchang Burong Machinery Co. Ltd z trhu pred 31. októbrom 2019
         
            
               [oznámené podľa čísla C(2022) 3372]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2010/35/EÚ zo 16. júna 2010 o prepravovateľných tlakových zariadeniach a o zrušení smerníc Rady 76/767/EHS, 84/525/EHS, 84/526/EHS, 84/527/EHS a 1999/36/ES (1), a najmä na jej článok 31 ods. 1,
         keďže:
         
                     (1)
                  
                  
                     V auguste 2019 v rámci dohľadu nad trhom s prepravovateľnými tlakovými zariadeniami vykonávaného v súlade s ustanoveniami článkov 16 až 26 nariadenia Európskeho parlamentu a Rady (ES) č. 765/2008 (2) a s ustanoveniami článku 30 smernice Európskeho parlamentu a Rady 2010/35/EÚ francúzsky orgán dohľadu nad trhom preskúmal prípad tlakovej fľaše vyrábanej spoločnosťou Xinchang Burong Machinery Co. Ltd (Čína). Fľašu doviezli a distribuovali spoločnosti VZ Trend Goods GmbH (Nemecko) a Alsino GmbH (Nemecko) a predávala sa online prostredníctvom www.amazon.fr (Francúzsko) pod ochrannou známkou „PARTY FACTORY“.
                  
               
                     (2)
                  
                  
                     Francúzsky orgán dohľadu nad trhom preskúmal prípad v súlade s platnými pravidlami výroby a uvádzania na trh stanovenými v oddiele I.1 prílohy I k smernici Európskeho parlamentu a Rady 2008/68/ES (3), v norme EN ISO 11118:2015 a v článkoch 4 a 6 smernice 2010/35/EÚ. Pri preskúmaní sa zistilo, že výrobok nebol podrobený posudzovaniu zhody a že mal neprimerané označenie Pi. Okrem toho výrobca nemal osvedčenia o počiatočných prehliadkach a skúškach ani osvedčenia o dohľade nad výrobou požadované podľa oddielu I.1 pododdielov 1.8.7.3 a 1.8.7.4 prílohy I k smernici 2008/68/ES.
                  
               
                     (3)
                  
                  
                     Francúzsky orgán dohľadu nad trhom podrobil skúške anonymne zakúpenú fľašu. Skúšobný protokol č. 2019-6-RSPT-XBN-V2 odhalil niekoľko nezrovnalostí, ako aj fyzický nedostatok, ktorý mohol ohroziť zdravie a bezpečnosť používateľov.
                  
               
                     (4)
                  
                  
                     Jedna nezrovnalosť zistená v skúšobnom protokole sa týkala článku 6 ods. 3 smernice 2010/35/EÚ, a to, že v certifikáte zhody výrobku sa neuvádzal názov a adresa, na ktorej by bolo možné kontaktovať dovozcu, čo distribútorom bránilo v plnení povinnosti uvádzať na trh len prepravovateľné tlakové zariadenie, ku ktorému je priložený certifikát zhody a adresa, na ktorej je možné kontaktovať dovozcu, ako sa stanovuje v článku 7 ods. 1 uvedenej smernice.
                  
               
                     (5)
                  
                  
                     Ďalšou nezrovnalosťou zistenou v skúšobnom protokole bolo, že osvedčenie o typovom schválení fľaše, ktoré vydal notifikovaný orgán Technická inšpekcia (Slovensko) 9. novembra 2018 pod číslom 602/5/2018, neobsahovalo úplný zoznam príslušných častí technickej dokumentácie, ako sa uvádza v oddiele I.1 bode 1.8.7.2.3 prílohy I k smernici 2008/68/ES.
                  
               
                     (6)
                  
                  
                     V osvedčení o typovom schválení č. 602/5/2018 nebolo medzi plynmi, pre ktoré bol ventil fľaše schválený, uvedené hélium. Fľaša preto nemala byť naplnená héliom.
                  
               
                     (7)
                  
                  
                     Označenie, ktoré výrobca umiestnil na fľašu, nebolo v súlade s článkom 15 smernice 2010/35/EÚ, pokiaľ ide o fyzický tvar symbolu gréckeho písmena Pí. Nespĺňa ani požiadavky uvedené v oddiele I.1 pododdiele 6.2.2.8 prílohy I k smernici 2008/68/ES, ani bodu 12.2.2 normy EN ISO 11118:2015, pokiaľ ide o výšku symbolu Pí a znenie „DO NOT REFILL“ (Nedopĺňať). Okrem toho označenie nespĺňalo požiadavky uvedené v oddiele I.1 bodoch 6.2.2.7.2 až 6.2.2.7.4 prílohy I k smernici 2008/68/ES ani nebolo v súlade s normou EN ISO 11118:2015, pokiaľ ide o informácie, ktoré sa majú vystaviť. Konkrétne chýbal údaj o pracovnom tlaku a referenčná norma a číslo notifikovaného orgánu boli nesprávne uvedené. Rozmery štítku s textom „nehorľavé, netoxické plyny“ boli takisto menšie ako rozmery stanovené v oddiele I.1 bode 5.2.2.2.1.1.2 prílohy I k smernici 2008/68/ES.
                  
               
                     (8)
                  
                  
                     Označenie na obale takisto vykazovalo nezrovnalosti, konkrétne označenie CE, čo nie je povolené v smernici 2010/35/EÚ, a nesprávne číslo notifikovaného orgánu.
                  
               
                     (9)
                  
                  
                     Skúšaná fľaša mala prasklinu v spájkovacom zvare nachádzajúcom sa v spodnej časti hrdla. Kryštalický nános naznačoval, že došlo k úniku.
                  
               
                     (10)
                  
                  
                     Francúzsky orgán dohľadu nad trhom informoval dovozcu a distribútora o nezrovnalostiach zistených počas vyšetrovania. Uvedené hospodárske subjekty však neposkytli žiadnu primeranú odpoveď.
                  
               
                     (11)
                  
                  
                     Notifikovaný orgán Technická inšpekcia (Slovensko) vydal 31. októbra 2019 nové osvedčenie o schválení.
                  
               
                     (12)
                  
                  
                     V súlade s článkom 30 ods. 4 smernice 2010/35/EÚ francúzsky orgán dohľadu nad trhom predbežne stiahol z trhu fľaše vyrobené pred 31. októbrom 2019 a opatrenie oznámil Komisii a členským štátom. Rozhodnutie bolo uverejnené 3. januára 2020.
                  
               
                     (13)
                  
                  
                     Dňa 23. januára 2020 švédska agentúra pre civilnú ochranu vzniesla námietku proti jednému zo zistení skúšobného protokolu, ktorý vypracoval francúzsky orgán dohľadu nad trhom. Námietka viedla k uplatneniu článku 31 ods. 1 smernice 2010/35/EÚ, podľa ktorého musí Komisia prijať rozhodnutie po konzultácii s členskými štátmi a príslušnými hospodárskymi subjektmi.
                  
               
                     (14)
                  
                  
                     Komisia 15. apríla 2021 vyzvala členské štáty, výrobcu a dovozcov, aby poskytli svoje stanoviská k prípadu, najmä pokiaľ ide o vhodnosť opatrenia prijatého francúzskym orgánom dohľadu nad trhom a riziko, ktoré výrobok predstavuje.
                  
               
                     (15)
                  
                  
                     Komisia 10. júna 2021 predložila prípad skupine pre administratívnu spoluprácu orgánov dohľadu nad trhom zriadenej v súlade s článkom 28 písm. b) smernice 2010/35/EÚ. Komisia 14. júna 2021 predložila prípad expertnej skupine pre prepravu nebezpečného tovaru zriadenej v súlade s článkom 8a ods. 4 smernice 2008/68/ES.
                  
               
                     (16)
                  
                  
                     Príspevky v rámci konzultačného procesu predložilo šesť členských štátov a žiadny hospodársky subjekt. Stanoviská zaslané Komisii potvrdili, že výrobok vykazuje nezrovnalosti, pokiaľ ide o balenie, dokumentáciu, označenie a štítky, počiatočnú prehliadku a skúšku, ako aj o dohľad nad výrobou. Okrem toho fľaša predstavuje jasné riziko pre bezpečnosť používateľov. Žiadny členský štát nepovažoval opatrenie prijaté francúzskym orgánom dohľadu nad trhom za neodôvodnené.
                  
               
                     (17)
                  
                  
                     Na základe preskúmania dôkazov, ktoré poskytol francúzsky orgán dohľadu nad trhom, sa potvrdilo, že uvedené héliové fľaše nespĺňajú požiadavky stanovené v smernici 2008/68/ES a v smernici 2010/35/EÚ. Tieto fľaše na hélium preto predstavujú jasné riziko pre bezpečnosť používateľov a mali by sa stiahnuť z trhu,
                  
               
                     (18)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného podľa článku 9 smernice Európskeho parlamentu a Rady 2008/68/EÚ z 24. septembra 2008 o vnútrozemskej preprave nebezpečného tovaru,
                  
               PRIJALA TOTO ROZHODNUTIE:
         
            Článok 1
            Opatrenie prijaté Francúzskom, ktoré spočíva v stiahnutí z trhu plynových fliaš typu BR1C vyrobených spoločnosťou Xinchang Burong Machinery Co. Ltd pred 31. októbrom 2019, ktoré majú tieto vlastnosti:
            
                        —
                     
                     
                        valcový typ: jednorazová,
                     
                  
                        —
                     
                     
                        naplnená plynom: UN 1046 – HÉLIUM, STLAČENÝ,
                     
                  
                        —
                     
                     
                        pracovný tlak: PW = 12 barov,
                     
                  
                        —
                     
                     
                        hydraulická tlaková skúška: PH = 28 barov,
                     
                  
                        —
                     
                     
                        teplotný rozsah: TS = –20/+60 °C,
                     
                  
                        —
                     
                     
                        objem: V = 0,75 l
                     
                  je odôvodnené.
         
         
            Článok 2
            Toto rozhodnutie je určené členským štátom.
         
         
            V Bruseli 25. mája 2022
            
               
                  Za Komisiu
               
               Adina VĂLEAN
               
                  členka Komisie
               
            
         
         
            (1)  Ú. v. EÚ L 165, 30.6.2010, s. 1.
         
            (2)  Nariadenie Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a ktorým sa zrušuje nariadenie (EHS) č. 339/93 (Ú. v. EÚ L 218, 13.8.2008, s. 30).
         
            (3)  Smernica Európskeho parlamentu a Rady 2008/68/ES z 24. septembra 2008 o vnútrozemskej preprave nebezpečného tovaru (Ú. v. EÚ L 260, 30.9.2008, s. 13).